กรุงเทพมหานครและปริมณฑลค่าฝุ่นเพิ่มขึ้นเกินมาตรฐานในระดับสีส้ม 53 พื้นที่ จากสภาพอากาศและการจราจร
กรุงเทพมหานครและปริมณฑลค่าฝุ่นเพิ่มขึ้นเกินมาตรฐานในระดับสีส้ม 53 พื้นที่ จากสภาพอากาศและการจราจร           นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 3 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 42 - 77 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นทุกพื้นที่จากเมื่อวานนี้ 2 กุมภาพันธ์ 2563 โดยพบมีเกินเกณฑ์มาตรฐานที่กำหนดในระดับสีส้ม 53 พื้นที่ พบมีฝุ่นในระดับสูง 10 พื้นที่คือ เขตหลักสี  ริมถนนลาดพร้าว เขตวังทองหลาง  ตำบลปากน้ำ อำเภอเมือง จังหวัดสมุทรปราการ  เขตลาดกระบัง  เขตคลองเตย  เขตบางเขน  เขตพระนคร  ริมถนนนวมินทร์ แยกบางกะปิ เขตดอนเมือง และเขตดินแดง เนื่องจากลมสงบถึงลมอ่อนตั้งแต่เมื่อวานจนถึงขณะนี้ฝุ่นละอองจึงกระจายตัวได้น้อยและสะสมเพิ่มขึ้น ประกอบกับสภาพการจราจรหนาแน่นและติดขัดสะสมหลายเส้นทางตั้งแต่เมื่อวานจนถึงขณะนี้ ทำให้ฝุ่นละอองเกิดการสะสมมากขึ้น โดยอยากให้ประชาชนหลีกเลี่ยงไปใช้รถโดยสารสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 3 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 20 - 83 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) อยู่ในเกณฑ์มาตรฐานที่กำหนด ภาพรวมแนวโน้มค่าฝุ่นละอองเพิ่มขึ้นในหลายพื้นที่จากเมื่อวานนี้ 2 กุมภาพันธ์ 2563 โดยค่าฝุ่น PM 2.5 อยู่ในระดับสีส้ม 8 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ โดยเฉพาะการเผาไร่อ้อยของเกษตรกร จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผา หรือเกิดไฟป่าโปรดแจ้งสายด่วน 1362